B4-0898, 0913, 0928, 0936 και 0938/98

Ψήφισμα σχετικά με τη Σλοβακική Δημοκρατία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την πολιτική και οικονομική κατάσταση στη Σλοβακία,

- έχοντας υπόψη τις εκλογές για το Εθνικό Συμβούλιο της Σλοβακικής Δημοκρατίας, οι οποίες έλαβαν χώρα στις 25 και 26 Σεπτεμβρίου 1998,

Α. χαιρετίζοντας το υψηλό ποσοστό συμμετοχής στις εκλογές, οι οποίες σύμφωνα με την κοινή δήλωση των παρατηρητών της Κοινοβουλευτικής Συνέλευσης του ΟΑΣΕ, του Συμβουλίου της Ευρώπης και του Ευρωπαϊκού Κοινοβουλίου διεξήχθησαν ομαλά και σωστά, παρά τα κάποια προβλήματα που παρουσιάστηκαν κατά την προεκλογική περίοδο,

Β. χαιρετίζοντας το αποτέλεσμα των εκλογών, το οποίο έδωσε τη νίκη στην πλευρά που αγωνίζεται υπέρ της δημοκρατίας, του κράτους δικαίου, καθώς και της ένταξης της Σλοβακίας στην ΕΕ, και το οποίο δημιούργησε την ευκαιρία δρομολόγησης της διαδικασίας πολιτικών μεταρρυθμίσεων στη χώρα από μια νέα κυβέρνηση, προκειμένου η χώρα να εκπληρώσει το ταχύτερο δυνατόν τα πολιτικά κριτήρια για την ένταξη στην Ευρωπαϊκή Ένωση,

Γ. εκφράζει την ελπίδα ότι θα καταστεί γρήγορα δυνατή η δημιουργία μιας σταθερής και ικανής προς λήψη αποφάσεων κυβέρνησης,

Δ. έχοντας ωστόσο υπόψη ότι μια νέα κυβέρνηση, σύμφωνα με τις διατάξεις του Σλοβακικού Συντάγματος, δεν μπορεί να αναλάβει καθήκοντα παρά μετά τις 29 Οκτωβρίου 1998, και επισημαίνοντας ότι είναι πιθανό οι απαραίτητες νομοθετικές αλλαγές για το θεμελιώδη εκδημοκρατισμό της Σλοβακικής Δημοκρατίας να μην έχουν πραγματοποιηθεί τη στιγμή της σύνταξης της ετήσιας έκθεσης της Επιτροπής για τις εξελίξεις στις χώρες που είναι υποψήφιες για ένταξη στην Ευρωπαϊκή Ένωση,

1. συγχαίρει τον πληθυσμό της Σλοβακίας για τα αποτελέσματα των εθνικών εκλογών στις 25/26 Σεπτεμβρίου 1998 που αντιπροσωπεύουν μια ουσιαστική πολιτική αλλαγή[semigr ]

2. καλεί την επικείμενη κυβέρνηση της Σλοβακικής Δημοκρατίας να δώσει απόλυτη προτεραιότητα στα αναγκαία μέτρα για την εγκαθίδρυση στη χώρα ενός πολιτικού συστήματος που θα σέβεται απόλυτα τα ανθρώπινα δικαιώματα και τα δικαιώματα των μειονοτήτων, τη δημοκρατία και το κράτος δικαίου, και έτσι θα εκπληρώνει τις απαραίτητες προϋποθέσεις για τη συνέχιση της διαδικασίας ολοκλήρωσης της Σλοβακίας στις διαρθρώσεις της Ευρωπαϊκής Ένωσης,

3. καλεί το Συμβούλιο και την Επιτροπή να στηρίξουν απόλυτα την επικείμενη κυβέρνηση της Σλοβακικής Δημοκρατίας στις προσπάθειές της για πραγματοποίηση πολιτικών μεταρρυθμίσεων, καθώς και των νομοθετικών αλλαγών που είναι απαραίτητες για το θεμελιώδη εκδημοκρατισμό της χώρας[semigr ]

4. υπογραμμίζει τη σημασία την οποία θα έχει η ένταξη της Σλοβακίας στην Ευρωπαϊκή Ένωση, σε σχέση με τη διαδικασία της ευρωπαϊκής ενοποίησης[semigr ]

5. καλεί το Συμβούλιο και ιδιαίτερα την Επιτροπή να λάβουν υπόψη τη νέα πολιτική κατάσταση και να επιδείξουν την απαραίτητη ευελιξία στη διαδικασία ελέγχου και σύνταξης της έκθεσης σχετικά με την κατάσταση στη Σλοβακία όσον αφορά την εκπλήρωση των πολιτικών κριτηρίων για την ένταξη στην Ευρωπαϊκή Ένωση, επιτρέποντας έτσι μια ριζική επανεκτίμηση της θέσης της Ευρωπαϊκής Ένωσης απέναντι στη Σλοβακία[semigr ]

6. καλεί την Επιτροπή να αναβάλει τη συνεδρίαση της επιτροπής σύνδεσης που αρχικά είχε προγραμματιστεί για τον Οκτώβριο, έως ότου συγκροτηθεί η νέα Σλοβακική Κυβέρνηση[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την κυβέρνηση και το κοινοβούλιο της Σλοβακικής Δημοκρατίας.